
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	7 octombrie 2013

	Nr.
	4c-7/506 


R A P O R T

asupra propunerii legislative privind încurajarea absolvenţilor sistemului de învăţământ superior, subvenţionat de către stat, de a activa în cadrul economiei autohtone
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr.Plx 293/2013 din 17 septembrie 2013, cu dezbaterea pe fond în procedură obişnuită a propunerii legislative privind încurajarea absolvenţilor sistemului de învăţământ superior, subvenţionat de către stat, de a activa în cadrul economiei autohtone.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.282/15.04.2013)
· avizul negativ al Comisiei pentru buget, finanţe şi bănci 
(nr.4c-2/401/02.10.2013)
· punctul de vedere negativ al Guvernului (nr.750/16.05.2013).

Propunerea legislativă are ca obiect de reglementare crearea cadrului legal privind încurajarea absolvenţilor sistemului de învăţământ superior subvenţionat de către stat de a rămâne să-şi desfăşoare activitatea în cadrul economiei autohtone, precum şi încurajarea angajatorilor de a crea locuri de muncă destinate acestei categorii de absolvenţi. 

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 
La dezbaterile care au avut loc în şedinţa comisiei din 2 octombrie 2013 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei, Protecţiei Sociale şi Persoanelor Vârstnice:
· doamna Georgeta Bratu - Secretar de Stat 
· doamna Tania Grigore - director.

La lucrările comisiei şi-au înregistrat prezenţa 25 deputaţi, din totalul de 27 membri ai comisiei.

Raportul comisiei a fost adoptat cu majoritate de voturi (4 abţineri).

Propunerea legislativă a fost respinsă de Senat în şedinţa din 10 septembrie 2013.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:
- soluţiile legislative propuse nu pot fi susţinute întrucât aplicarea lor ar duce la un tratament fiscal discriminatoriu, comparativ cu celelalte categorii de contribuabili care obţin venituri de aceeaşi natură, dar nu sunt absolvenţi ai unui sistem de învăţământ supeior, subvenţionat de stat, precum şi între contribuabilii care sunt absolvenţi ai unui sistem de învăţământ superior, subvenţionat de stat şi desfăşoară o activitate independentă, veniturile realizate fiind supuse impunerii potrivit prevederilor Codului fiscal;

- unele prevederi sunt neclare şi nu corespund exigenţelor de tehnică legislativă;
- nu sunt îndeplinite cerinţele impuse de prevederile art.138 alin.(5) din Constituţia României, referitoare la indicarea surselor financiare necesare pentru punerea în aplicare a măsurilor preconizate. Având în vedere că modificările propuse au impact asupra bugetului general consolidat, este necesar, în conformitate cu prevederile art.7 din Legea responsabilităţii fiscal-bugetare nr.69/2010, să se elaboreze fişa financiară potrivit prevederilor art.15 din Legea nr. 500/2002 privind finanţele publice, însoţită de declaraţia conform căreia majorarea de cheltuială este compatibilă cu obiectivele şi priorităţile strategice specificate în strategia fiscal-bugetară, cu legea bugetară anuală şi cu plafoanele de cheltuieli prezentate în strategia fiscal-bugetară.

PREŞEDINTE,



SECRETAR,

Florin Iordache



Mihăiţă Găină

Întocmit,

Consilier parlamentar Decebal Stănescu

